Imtella' Jannar 13, 2022 Il-Prim Ministru Ingliż, Boris Johnson, qed ikompli jiffaċċja sejħiet biex jirriżenja, kemm mill-Oppożizzjoni Laburista u anke minn membri ewlenin Konservattivi, wara li ammetta li attenda riċeviment fil-ġonna ta' 10 Downing Street fl-eqqel tal-pandemija f'Mejju tal-2020. Membri fil-kabinett tiegħu appoġġawh u sejħu biex il-ġudizzju jistenna sakemm titlesta l-inkjesta dwar dan il-każ. Johnson ħassar ukoll żjara li kellu skedata f'Lancashire minħabba li persuna fil-familja tiegħu ttestjat pożittiva għall-Covid-19. Sadanittant, Franza qed terħi mir-restrizzjonijiet imposti fuq vjaġġaturi ġejjin mir-Renju Unit u jkunu mlaqqma, għalkemm xorta kull min jgħaddi għal Franza jrid jippreżenta test negattiv għall-Covid. Vjaġġaturi mhux imlaqqma iżda qed jintalbu raġuni speċifika biex jidħlu fi Franza u jridu jagħmlu għaxart ijiem kwarantina kif jaslu Franza.